- Det er fantastisk, at der kommer så mange ildsjæle for at hjælpe, lyder det fra Foreningen Vendelbohus.

Det var oprindeligt planen, at Vendelbohus i Hjørring skulle lukkes ned efter byens nye teater, Vendsyssel Teater, stod færdigt. Men de planer fik husets støtteforening sat en stopper for, og i øjeblikket er Vendelbohus ved at få nyt liv. - Det bliver et helt nyt Vendelbohus, siger Jimmy Møller, der er bestyrelsesmedlem i Foreningen Vendelbohus. Lige nu arbejder en flok lokale håndværkere frivilligt med at renovere husets foyer og 'lille sal' under coronanedlukningen. En af håndværkerne er blandt andet murer Kjeld Pedersen fra Lønstrup - også kendt som Murer-Kjeld, der flyttede Rubjerg Knude Fyr. - Der er mange andre, der hjælper til heroppe, så det er også hyggeligt at møde nogle andre mennesker og få en snak, samtidig med at vi går og arbejder, siger Kjeld Pedersen til TV2 Nord. Det skal være borgernes hus Udover den frivillige arbejdskraft får foreningen bag Vendelbohus også hjælp fra lokale sponsorer - og al hjælpen glæder bestyrelsesmedlem i Foreningen Vendelbohus, Jimmy Møller. - Det er fantastisk, at der kommer så mange ildsjæle for at hjælpe, siger Jimmy Møller og fortsætter: - Det er jo planen, at det skal være borgernes hus, så at borgerne kommer og hjælper til, det er meget prisværdigt, siger han. Renoveringsarbejdet skal efter planen stå færdigt den 3. marts, hvor Niels Hausgaard kommer forbi huset for at optræde.